L'Estat espanyol ja registra 146.690 casos confirmats de coronavirus i 14.555 persones mortes per la covid-19. En les últimes 24 hores, Espanya ha sumat 757 morts per coronavirus i 6.180 nous positius. És l'últim balanç de dades fet públic aquest dimecres al matí pel Ministeri de Sanitat que torna a implicar, per segon dia consecutiu, un augment del nombre diari de casos i defuncions. També s'han donat d'alta 48.021 pacients, 4.813 més amb relació a dimarts. La Comunitat de Madrid continua concentrant el nombre més gran d'afectats, amb 42.450 positius i 5.586 morts, seguida de Catalunya amb 29.647 casos i 3.041 morts. Les segueixen Castella-la Manxa amb 11.788 positius i 1.255 morts i Castella i Lleó amb 10.058 casos i 1.028 defuncions. L'increment diari registrat dimarts -amb 5.478 casos nous en un dia i 743 morts- va implicar que es trenqués la tendència a la baixa registrada de divendres a dilluns -tots dos dies inclosos-. Les dades d'aquest dimecres tornen a indicar un increment del nombre diari de morts i positius amb relació a dimarts. La xifra total d'infectats implica un augment del 4,4% amb relació a les dades de positius confirmats de dimarts. Entre dilluns i dimarts, l'increment de positius confirmats va ser inferior, del 4%. El nombre de curats és un 11,1% superior al de dimarts. Pel que fa a les defuncions, els 757 morts en les últimes 24 h suposen 14 més que els morts diaris registrats dilluns i implica un augment del 5,5%. L'augment és inferior al del dia anterior quan va ser del 5,7% quan es va trencar la tendència a la baixa que s'havia registrat des de dijous de la setmana passada. El Ministeri de Sanitat no ha donat el nombre de persones a l'UCI perquè algunes autonomies donen la dada de les persones ingressades el dia d'avui i no l'acumulat al llarg del període de notificació -com fan les altres-. La suma total es donarà quan totes les Comunitats Autònomes reflecteixin els casos acumulats, diu en un comunicat el Ministeri. La doctora del Centre de Coordinació d'Alertes i Emergències Sanitàries, María José Sierra, ha afirmat que es continua amb un "increment diari similar" i ha destacat la xifra d'altes. Sierra ha dit que els curats diaris registrats aquest dimecres ha estat el més gran fins ara i que les altes representen prop del 32% del total de confirmats. Sierra ha remarcat que l'increment d'hospitalitzats està entorn del 3% quan l'última setmana de març era de dos dígits i ha dit que la tendència dels ingressats a l'UCI també és de descens. Tanmateix, és un descens "lent" i "més sostingut" i costarà més temps "veure normalitzat" la pressió de l'UCI.

Summary: Espanya registra 14.555 morts per coronavirus i 146.690 casos amb 757 defuncions i 6.180 nous positius en 24 h


El president del grup municipal d'ERC a l'Ajuntament de Barcelona, Alfred Bosch, demanarà un informe sobre l'estat de l'habitatge públic en què es concreti quants solars municipals hi ha destinats a l'habitatge, i en quin estat de construcció estan. El republicà demanarà aquesta informació sobre el 2017 després que el mateix partit hagi realitzat una anàlisi propia en què van detectar "que hi havia 470 pisos nous iniciats i 700 en finalització". Bosch ha assegurat que "ho comptis com comptis queda lluny del promès" pel mandat de Colau. Per això ha demanat que el govern municipal els doni el "recompte oficial". A més, Alfred Bosch també proposarà que l'Ajuntament elabori un llistat de guies turístics "oficials" a la ciutat de Barcelona, per evitar l'"intrusisme" de molta gent "sense estudis ni preparació" que afecta el sector.

Summary: ERC demanarà un informe per saber quants pisos municipals hi ha en construcció a Barcelona


La fiscal en cap de Girona ha arxivat la causa per desobediència, prevaricació i malversació de fons contra l'alcalde de Santa Coloma de Farners, Joan Martí, en el referèndum de l'u d'octubre. Martí ha celebrat aquest pas i ha destacat que és una mostra que "votar no pot ser delicte". Per l'alcalde, era "de calaix" que "donar la veu a la ciutadania" no pot comportar ni desobediència, ni prevaricació, ni malversació. L'arxivament d'aquesta causa és un dels diferents casos que s'estan vivint els últims dies. A principis de març, l'alcaldessa de Montgat, que també tenia diligències obertes per la mateixa causa, va rebre la notificació de l'arxivament del cas. "Els casos precedents d'altres alcaldes ens feien pensar que això acabaria de la mateixa manera", ha reblat Martí. Tot i així, el batlle de la capital de la Selva ha comparat l'arxivament de la causa amb el judici que s'està fent al Tribunal Suprem sobre la causa de l'1-O. Martí ha afirmat que el judici "despulla aquest Estat en què ens toca viure i posa en evidència les mancances a les quals estem sotmesos". La fiscalia va obrir diligències contra Martí el 18 de setembre de 2017 per haver donat suport a la convocatòria del referèndum de l'u d'octubre, després que el Tribunal Constitucional (TC) l'hagués suspès cautelarment. L'alcalde va ser citat a declarar, però aquest va optar per no anar als jutjats. La fiscalia de l'estat va obrir diligències contra prop d'un centenar d'alcaldes d'arreu de Catalunya per un fet similar. Ara, poc a poc, es van arxivant totes elles.

Summary: La Fiscalia arxiva la causa contra l’alcalde de Santa Coloma de Farners per donar suport a l’1-O


CGT Ensenyament i el Sindicat de Professors de Secundària (ASPEPC-SPS) han reclamat aquest divendres a Tarragona més seguretat a les aules per evitar més casos de covid-19, en la primera de les dues jornades de vaga que han convocat en l'educació pública. L'augment de la seguretat passa, segons ells, per un descens de la ràtio d'alumnes per classe, perquè els professors tinguin EPI de qualitat i perquè se'ls facin proves PCR quan es confina un grup. També reclamen que Educació compleixi amb la contractació de nous professors que va anunciar al juny i que trobi més espais alternatius per fer les classes. Han reconegut un baix seguiment de la vaga, tot i que no han facilitat xifres, perquè el Departament ha "invisibilitzat" la convocatòria.

Summary: Els sindicats reclamen a Tarragona més seguretat a les aules en una jornada de vaga amb poc seguiment


La CUP discrepa de l'estratègia de defensa d'Artur Mas, Joana Ortega i Irene Rigau en el judici pel 9-N. Segons el diputat Albert Botran, es van basar en l'"escletxa" que el Tribunal Constitucional (TC) no va respondre el requeriment d'aclariments del Govern. En vistes a la celebració del referèndum aquest any, cal "assumir la responsabilitat política i la desobediència a les prohibicions injustes", ha apuntat. "Quan arribi el moment del referèndum, no existirà cap escletxa possible i caldrà assumir que serà il·legal a ulls del TC", ha afegit en roda de premsa a la cambra catalana. A més, Botran ha instat les forces partidàries a la celebració del referèndum a fixar ja una data en el marc del Pacte Nacional pel Referèndum. En la roda de premsa habitual dels dimarts al Parlament, el diputat cupaire ha mostrat la "solidaritat total i absoluta" de la seva formació cap a Mas, Ortega i Rigau, encausats per l'organització del procés participatiu del 9 de novembre del 2014.  Botran també ha celebrat que les concentracions de suport aquest dilluns van ser "massives". En la seva opinió, aquestes manifestacions són "el millor antídot contra el discurs de la por que s'ha accentuat per part de determinada premsa i opinadors". El parlamentari ha reiterat que el judici pel 9-N és de caire "polític" i que així ho demostra l'"afinitat i sintonia" entre la Fiscalia i el govern espanyol del PP. Davant d'això, ha reivindicat una resposta per part de les defenses de tipus "política". És a dir, que en lloc de basar-se en l'"escletxa" que el TC no va respondre el requeriment d'aclariments formulat per la Generalitat, Mas, Ortega i Rigau s'haurien d'haver basat en l'"assumpció de responsabilitats polítiques i la desobediència a les prohibicions injustes". Advertiment de cara al futur El diputat anticapitalista ha fet aquestes reflexions atès que la CUP va estar "implicada en el referèndum del 9-N" i, per tant, se sent "legitimada" a fer-ho. A més, hi ha la perspectiva que el nou referèndum se celebrarà, com a tard, al setembre d'aquest any.  "Quan arribi el referèndum no existirà cap escletxa possible. Cal que siguem conscients que el referèndum serà il·legal a ulls del Tribunal Constitucional. Això no ens ha de fer vacil·lar, ens hem de basar que el referèndum serà legítim basat en el mandat popular de donar la veu a la gent i posar les urnes al carrer", ha dit. En aquesta línia, Botran ha considerat que cal actuar "de forma decidida" davant de possibles "atacs" futurs i refermar que la previsible prohibició de l'alt tribunal espanyol "no haurà de ser acatada. Data del referèndum En aquesta lògica, la CUP ha instat les forces partidàries del referèndum a concretar ja la data de la consulta per activar els preparatius. En la seva opinió, la data s'ha de fixar en el marc del Pacte Nacional pel Referèndum perquè és "compatible" cercar suports internacionals i la via del pacte amb l'Estat amb fixar una data. "A Escòcia va ser així: primer es va fixar la data i després va arribar l'acord amb l'Estat", ha visualitzat. Botran ha fet autocrítica i ha admès que la campanya pel 'sí' "fa tard": "ens ho apliquem a nosaltres mateixos". A preguntes dels periodistes, ha confirmat que la CUP participarà a la campanya unitària prevista per les entitats sobiranistes i que, alhora, els anticapitalistes n'endegaran una de pròpia que sigui "engrescadora".

Summary: La CUP rebutja l'estratègia de defensa dels encausats pel 9-N i opina que haurien d'haver admès la desobediència


La Comissió Europea (CE) ha creat una llista de 23 països d'"alt risc" per les "deficiències" en el control del blanqueig de capitals i finançament de grups terroristes que inclou Aràbia Saudita, Líbia i Panamà. D'aquesta manera, l'executiu comunitari aplica criteris més estrictes i amplia el llistat elaborat el juliol de 2018, amb només dotze territoris identificats. Els bancs de la UE hauran de supervisar les operacions financeres procedents d'aquests països. "El diner brut és l'ànima de la delinqüència organitzada i el terrorisme ", ha assegurat la comissaria de Justícia, Věra Jourová en un comunicat. El Parlament i el Consell Europeu hauran de confirmar l'aprovació del reglament emès aquest dimecres en un mes. Un cop aprovat, entrarà en vigor vint dies després. Fins ara, a la llista de països hi havia dotze estats i jurisdiccions que "posaven en risc" el sistema financer europeu per l'entrada de capitals lligats a activitats il·lícites: Bahames, Botswana, Corea del Nord, Etiòpia, Ghana, Iran, Pakistan, Sri Lanka, Síria, Trinitat i Tobago, Tunísia i Iemen. Després d'examinar detalladament 54 jurisdiccions que tenen un "impacte sistèmic" per la UE amb una nova metodologia, Brussel·les manté aquests territoris i n'afegeix onze més: Afganistan, Samoa, Guam, Iraq, Líbia, Nigèria, Panamà, Puerto Rico, Samoa Americana, Aràbia Saudita i les Illes Verges dels Estats Units. Per cada país, la Comissió ha revisat el nivell d'amenaça actual, els marcs legals i els controls per prevenir els riscos de finançament del terrorisme i blanqueig de capitals basant-se en els criteris estrictes que marca la directiva contra el blanqueig de diners, posada en marxa el 2008. Com a resultat de formar part del llistat, els bancs i altres entitats europees hauran de supervisar les operacions financeres que impliquin clients i institucions financeres d'aquests països per identificar millor els fluxos de diners sospitosos.  Segons la Comissió Europea, aquesta llista permet que els estats interessats identifiquin les àrees de millora. L'executiu comunitari també defensa que aquestes mesures ajudaran a resoldre els riscos derivats de la creació d'empreses i estructures opaques que puguin ser utilitzades per delinqüents i terroristes per ocultar els beneficiaris reals d'una transacció.

Summary: La UE crea una llista de 23 països amb risc de blanqueig i finançament del terrorisme i inclou Aràbia Saudita i Panamà


Hisenda espera que es presentin més de 3,5 milions de declaracions de l’IRPF de 2015 al Principat ACN Barcelona.-Els contribuents de Catalunya han presentat 91.787 declaracions de l’impost sobre la renda de les persones físiques de 2015 fins a primera hora d’aquest divendres, segons ha informat l’Agència Estatal d’Administració Tributària (AEAT) en una roda de premsa. Hisenda també ha iniciat aquest divendres les primeres devolucions de l’IRPF, quan fa 48 hores que els ciutadans van començar a presentar  la seva declaració per via telemàtica. A Catalunya, la previsió de declaracions totals és de 3.538.000, de les quals donaran dret a devolució 2.549.000, per un import de 1.915 milions d'euros, i 882.000 sortiran amb resultat per ingressar, per un import de 1.685 milions d'euros. Segons l’AEAT, hi ha previst que aquesta campanya es presentin 19.708.000 declaracions a tot l’Estat, xifra que suposa un altre increment en el nombre de declarants de l’IRPF després del registrat durant la campanya anterior. En total, 14.673.000 declaracions donaran dret a devolució, per un import total de 10.858 milions d'euros, i 4.260.000 declaracions sortiran amb resultat per ingressar, per un import de 7.948 milions d'euros. El termini de presentació finalitza el 30 de juny, tant per a les declaracions per ingressar com per retornar. No obstant això, en les declaracions per ingressar si s'opta per fer el pagament mitjançant domiciliació bancària el termini de presentació és fins al 25 de juny. La campanya presencial comença el 10 de maig, igual que l'assistència en oficines. L'atenció a Internet i per telèfon es va iniciar el passat dia 6 d’abril i les devolucions ja han començat aquest divendres. Segons el Ministeri d’Hisenda, la nova plataforma Renda Web per a la gestió de les declaracions per internet facilita la confecció d'un esborrany universal, una proposta de declaració per a tots els contribuents que no tenen activitats econòmiques. Renda Web permet tant modificar, tramitar i presentar els esborranys generats en la plataforma mateixa, com confirmar o modificar els esborranys rebuts per correu, directament en el servidor de l'Agència Tributària, de manera que no requereix la baixada de cap programa a l’ordinador de l’usuari.

Summary: Els contribuents han presentat ja 91.787 declaracions de la renda a Catalunya


Només podran desplaçar-se per dues rutes marcades a l'interior del districte ACN Barcelona.-Els vehicles de mobilitat personal i els cicles de més de dues rodes que tinguin un ús comercial no podran circular per l'interior de Ciutat Vella durant sis mesos i només podran desplaçar-se per dues rutes marcades que els permetran creuar el districte de nord a sud i d'est a oest. Patinets elèctrics, rodes elèctriques o 'segways' per a turistes són alguns dels vehicles que tindran el pas prohibit segons estableix el decret que ha signat l'Ajuntament de Barcelona i que entrarà en vigor en els propers dies. El consistori, que vol frenar la sobreocupació de l'espai públic a Ciutat Vella amb aquesta restricció, preveu començar a multar a finals de mes. "No sancionarem l'ús personal d'aquests vehicles, sinó que en restringim l'ús comercial, perquè és el que genera més saturació a Ciutat Vella", ha puntualitzat la regidora del districte, Gala Pin. L'Ajuntament de Barcelona no vol sancionar el pare que acompanya el fill a l'escola en un tricicle amb espai de càrrega ni el veí que es desplaça amb un patinet elèctric. Gala Pin ha insistit a diferenciar l'ús comercial i el personal d'aquests vehicles i ha destacat que els mitjans de mobilitat personal d'aquest tipus són "més sostenibles" que, per exemple, una moto. Per això el decret restrictiu a Ciutat Vella no afecta l'ús personal d'aquests vehicles, com també se n'escapen els de transport de mercaderies.  El decret afectarà, per tant, els vehicles que són de lloguer, amb els turistes com a principals destinataris. Concretament són, i d'acord amb la classificació establerta en l'Ordenança de Circulació de Vianants i Vehicles, els patinets elèctrics petits, la roda elèctrica i la plataforma elèctrica (tipus A); els patinets elèctrics grans i 'segways' (tipus B) i els cicles de més de dues rodes per a activitats econòmiques o d'oci, coneguts com a 'bicitaxis' (tipus C1).  Els vehicles afectats per la restricció només podran circular per dues rutes establertes a l'interior del districte. D'una banda, des de Portal de la Pau per passeig Colom, passeig d'Isabel II, Marquès de l'Argentera i passeig de Circumval·lació; de l'altra, per passeig de Picasso, de Lluís Companys, passeig de Pujades i fins a l'avinguda Meridiana.  Després que el decret surti publicat aquest dijous al Butlletí Oficial de la Província de Barcelona (BOPB), començarà el període d'exposició pública i recollida d'al·legacions, que durarà deu dies. Passat aquest període, es publicarà de forma definitiva i entrarà en vigor, al cap de quinze dies. Un cop passats els sis mesos de vigència de les restriccions, el consistori valorarà si allargar-les o introduir-hi modificacions.  Per garantir el compliment del decret, vuit agents cívics n'informaran sobre el contingut a la zona de la Barceloneta i una patrulla de la Guàrdia Urbana de Barcelona es dedicarà de forma específica a aquesta tasca, que se sumarà als altres agents que ja estan desplegats per aquest àmbit de la ciutat i que també treballaran per fer complir la normativa. L'aplicació es farà de manera progressiva i els agents donaran un període d'adaptació de quinze dies a les empreses, abans de començar a multar. Les sancions lleus seran de 100 euros; les greus podran arribar als 200 i les molt greus, als 500. Pin ha destacat que l'espai públic de Ciutat Vella es troba "molt saturat" i que per això han volgut ser "més restrictius" amb aquests vehicles, després de les nombroses queixes dels veïns per la sobreocupació dels carrers. L'objectiu és alleugerir la pressió a l'espai públic del districte i millorar la convivència d'aquests vehicles amb els vianants a la ciutat.  La modificació de l'Ordenança de Circulació de Vianants i Vehicles, que es va aprovar fa unes setmanes al ple municipal, va establir una regulació dels vehicles de mobilitat personal i cicles de més de dues rodes a escala de ciutat. Tot i així, els districtes poden executar restriccions específiques en els àmbits amb més pressió, en la línia del que ara s'aplicarà a Ciutat Vella. La ràpida proliferació d'aquests nous ginys, i un ús creixent de l'activitat econòmica i turística, conjuntament amb una regulació poc concreta a l'inici, han provocat incidents em la mobilitat, ja que vianants i ciclistes comparteixen espai amb vehicles de característiques molt diferents. L'objectiu de l'ordenança és resoldre els problemes de convivència a l'espai públic i fomentar una mobilitat sostenible i segura.

Summary: Barcelona restringeix la circulació de patinets elèctrics i 'segways' per a turistes a Ciutat Vella


L’Ajuntament de Barcelona ha recomanat desplaçar-se a peu, en bici o en transport públic durant el Dia Sense Cotxes, el proper 22 de setembre, i evitar en la mesura del possible el cotxe particular atès que en algunes zones “hi podrà haver congestió viària”, segons un comunicat del mateix consistori. El Dia Sense Cotxes, que com a novetat d’aquest any s’escau en dia laborable. és una iniciativa que té la voluntat de conscienciar sobre els efectes perniciosos sobre la salut de l’excés de transport. La presidenta de Transports Metropolitans de Barcelona (TMB), Mercedes Vilà, ha recorda en aquest sentit que cada any moren a l’àrea metropolitana 3.500 persones per causes imputables a la contaminació. El consistori preveu tallar una seixantena de carrers el dijous vinent en el marc d’aquesta iniciativa, en els quals s’han programat tot tipus d’activitats ciutadanes. Seran majoritàriament carrers locals distribuïts per tots els districtes de la capital catalana, però també n’hi haurà dos de principals, concretament la major part de la Via Laietana i el carrer Gran de Gràcia. En el cas de la Via Laietana, es farà un carril bici bidireccional al centre de la calçada, eliminant el trànsit de pujada i el carril esquerre de baixada. La pujada serà exclusiva per al bus i els taxis. El tall en sentit ascendent de via tindrà lloc entre les vuit del matí i les nou de la nit. Pel que fa a Gran de Gràcia, el tall es farà entre l’avinguda Diagonal i la plaça Lesseps, entre les onze del matí i les vuit del vespre. En aquest tram només hi podran circular els autobusos, els taxis, les bicicletes i els serveis d’emergència.  A la resta de carrers, 16 talls es faran durant el matí i 28 més al llarg de la tarda. N’hi haurà 12 que comportaran afectacions durant la major part del dia, entre ells els ja esmentats Via Laietana i Gran de Gràcia. La Guàrdia Urbana desplegarà un dispositiu especial per minimitzar les afectacions sobre el trànsit i per garantir la mobilitat a la ciutat. A banda, 10 coordinadors de districte i 128 auxiliars es repartiran pel territori per facilitar les activitats. I pel que fa a les activitats programades, n’hi haurà de tot tipus, des de tallers de circ a activitats d’educació física, passant per classes d’escoles ordinàries que per un dia es faran al carrer, curses populars o sessions de lectura de les biblioteques públiques. D’altra banda, en previsió d’un augment de la demanda de transport públic, la xarxa de metro es reforçarà amb més trens a les línies convencionals (un tren més a les línies 1 a 5) i més personal a les estacions que poden experimentar més afluència, sobretot als eixos de Via Laietana i Passeig de Gràcia – Gran de Gràcia. La presidenta de TMB, Mercedes Vilà, ha recalcat que “l’excés” d’utilització del vehicle privat comporta que més de la meitat dels barcelonins suportin nivells de soroll “per sobre dels recomanats”. També ha recordat que cada any moren a l’àrea metropolitana de Barcelona 3.500 persones per causes “imputables a la contaminació”. És per això que ha opinat que la mobilitat sostenible “no és cap caprici” i ha afirmat que reduir el trànsit de cotxes és “una necessitat i un imperatiu per a la salut pública”.

Summary: L’Ajuntament de Barcelona alerta de possibles congestions viàries el Dia Sense Cotxes


Donald Trump ja és el president dels Estats Units d’Amèrica. El polèmic multimilionari republicà, que es va imposar a les eleccions a la demòcrata Hillary Clinton, ha pres el relleu a Barack Obama a la Casa Blanca després de prometre el càrrec al Capitoli, a Washington. “El 20 de gener del 2017 serà recordat com el dia en què el poble va recuperar el poder. Els homes i les dones oblidats del nostre país ja no ho estaran. Tothom us escolta, ara”, ha dit Trump durant el seu discurs d’investidura, en què ha defensat que els interessos dels EUA passaran per davant de tot. “Avui no només transferim el poder d’un partit a un altre, sinó que de Washington us el retornem a vosaltres, el poble”, ha defensat.    En el seu discurs, Trump ha carregat contra l’establishment polític de la capital nord-americana, que seia, precisament, darrere seu. “L’establishment es protegia a sí mateix, però no als ciutadans del nostre país”, ha criticat. “Les seves victòries no eren les vostres victòries”, ha afegit, remarcant que tot “canvia aquí, i ara”. “Aquest moment és el vostre moment”, ha dit a la multitud que l’escoltava.  “Ja no acceptarem polítics que només parlen i no actuen, que estan constantment queixant-se però que no fan res. L’hora de les paraules buides s’ha acabat. Ha arribat l’hora de l’acció”, ha avisat.  Trump arriba a la presidència amb la popularitat més baixa que cap altre dels seus predecessors, amb només entre un 32% i un 40% dels americans aprovant-lo. De fet, durant la investidura, centenars de persones han protestat a Washington contra la nova presidència. Trump ha promès “reconstruir” el país. “Tindrem reptes però farem la feina”, ha dit.  Proteccionisme El nou president dels Estats Units ha deixat clar que pensa prioritzar l’economia americana, i ha promès una gran inversió en infraestructures per construir tot tipus d’instal·lacions, des d’aeroports fins a autopistes. Trump ha criticat que les anteriors administracions hagin gastat “milions de dòlars a l’estranger” quan les infraestructures americanes “han caigut en decadència”. “Hem fet rics altres països mentre la nostra riquesa, la nostra força i la confiança del nostre país ha desaparegut”,  ha lamentat.  “Amèrica anirà primer”, ha sentenciant, prometent “reconstruir” el país “amb mans americanes i feines americanes”. “Qualsevol decisió es prendrà per beneficiar els treballadors americans”, ha dit, criticant les fàbriques que es van deslocalitzar “sense pensar en els milions de treballadors que deixaven enrere”. Segons ell, el nou lema ha de ser “comprar americà i contractar americà”.  Política internacional El 45è president dels Estats Units ha dit que buscarà “l’amistat” amb les nacions del món, però sempre prioritzant els seus interessos. “Reforçarem les velles aliances i en construirem de noves”, ha remarcat, comprometent-se a “eradicar de la capa de la terra” el terrorisme islamista radical. “No hi ha d’haver por, estem protegits i sempre ho estarem, pels grans homes i dones del nostre exèrcit i de les nostres forces de seguretat, i el que és més important, estarem protegits per Déu”, ha afirmat.  Donald Trump ha criticat la política internacional nord-americana, assegurant que s’han “defensat les fronteres d’altres nacions” mentre s’ha “rebutjat” defensar les fronteres dels Estats Units.

Summary: Donald Trump és investit 45è president dels Estats Units d’Amèrica


Neix un bri d’esperança enmig de la desgràcia que està arrasant l’Ebre. Un ramader de Prats de Lluçanès ha llançat una proposta a través de les xarxes per ajudar el ramader de la Torre de l’Espanyol (Ribera d’Ebre) que ha perdut 200 xais per culpa de les flames. En poques hores la proposta ha generat una gran onada de solidaritat i s’ha fet viral. “Si ell vol tornar a tenir ovelles, per caps de bestiar no serà”, ha explicat Abel Peraire. De moment ja hi ha una vintena llarga de propietaris d’explotacions d’arreu dels Països Catalans que han ofert animals al seu col·lega ebrenc. Si ell accepta, s’encetarà una campanya de micro mecenatge que sufragarà el cost de la recollida i trasllat dels caps de bestiar. “El territori està amb el territori i la bona gestió que en fan ramats com aquest que s’ha perdut no volem que desaparegui”, ha destacat Peraire.

Summary: Onada de solidaritat amb el ramader de l’Ebre que ha perdut 200 xais per culpa del foc


Els populars volen activar la mesura primer als ajuntaments i a les CCAA ACN Madrid.-El coordinador general del PP, Fernando Martínez Maillo, ha anunciat aquest dilluns que la seva formació vol impulsar una reforma electoral per garantir que governi la llista més votada. Els populars recuperen la iniciativa que ja havien presentat a la X legislatura –aleshores centrada només als ajuntaments- i l’amplien ara a l’àmbit autonòmic i a l’Estat. És la proposta que el PP ha llançat per contrarestar l’ofensiva de Ciutadans respecte a la reforma de la Llei electoral, que busca més proporcionalitat i que perjudica la sobrerepresentació dels territoris menys poblats, i indirectament al PP. Maillo ha apuntat que la seva formació voldria que la seva proposta perquè governi la llista més votada s’apliqués ja a les eleccions autonòmiques i locals del 2019, tot i que no descarta també que pogués funcionar a les generals.  Segons Maillo, la proposta del PP busca impossibilitar que els pactes “als despatxos” canviïn “el que diuen les urnes”. Segons Maillo, aquesta garantia perquè governi la llista més votada es podria aconseguir mitjançant un ‘plus de governabilitat’, és a dir assignar un nombre d’escons a la llista guanyadora, o mitjançant un sistema de doble volta.  Es tracta, segons Maillo, d’una proposta “senzilla, neta i pura”. “El que aconsegueix més vots i escons és el que governa” que contraresta a la proposta que Ciutadans presenta en “sospitosa sintonia” amb Podem. “Lamentablement sembla que nones es posen d’acord per beneficiar-se i el que no aconsegueixen els vots ho volen aconseguir amb reformes electorals sense consensos”.

Summary: El PP proposa ara de nou una reforma electoral perquè governi la llista més votada


Els Mossos d'Esquadra s'han fet càrrec de la investigació de l'incendi que s'ha produït aquest dimarts en una estació de Rodalies en desús a l'entorn de Bifurcació Marina, entre Arc de Triomf i el Clot. La incidència ha afectat 210 trens i ha deixat 72.000 passatgers sense tren. Els Mossos d'Esquadra han accedit a les instal·lacions on s'ha produït el foc on, segons han apuntat, hi ha una gran acumulació de deixalles i altres materials, fet que encara no poden conèixer les causes que han provocat l'incendi. A les dotze del migdia ha quedat restablerta totalment la circulació ferroviària als túnels de Barcelona després que els Bombers de Barcelona han autoritzat el pas de trens un cop localitzat i sufocat l'incendi que ha provocat una gran acumulació de fum a l'interior d'aquestes infraestructures. El servei a totes les línies es recupera de forma gradual i Renfe calcula que cap a dos quarts de cinc de la tarda quedarà normalitzat. A la una de la matinada passada, tècnics d'Adif han informat de la presència d'una  gran quantitat de fum a prop de l'estació d'Arc de Triomf i han sol·licitat la intervenció dels Bombers de Barcelona. Efectius dels Bombers, acompanyats per tècnics d'Adif, han fet una inspecció a l'interior dels túnels per tal de localitzar l'origen del fum. Finalment, s'ha detectat i sufocat un incendi en unes instal·lacions  fora de servei i sense accés des de l'exterior situades a les proximitats de la Bifurcació Marina i que no tenen cap relació amb la infraestructura  actualment en servei, segons ha puntualitzat la companyia ferroviària.

Summary: Els Mossos es fan càrrec de la investigació de l'incendi que ha provocat el caos de Rodalies


La plataforma digital Airbnb –que posa en contacte persones que busquen allotjament amb d'altres que ofereixen casa seva- va portar a la Costa Brava 72.000 persones durant el 2015. L'any anterior, la xifra era de 33.000 visitants i, per tant, en només un any hi ha hagut un creixement del 120%. Els responsables de la plataforma asseguren que la Costa Brava és un mercat "estratègic" i que anirà a l'alça perquè hi ha moltes segones residències que estan pràcticament buides durant l'any i que, per tant, els seus propietaris en poden treure un profit econòmic si s'anuncien a Airbnb. Al litoral gironí hi ha 5.900 allotjaments anunciats. Els ingressos mitjans d'una persona que ofereix casa seva són de 3.000 euros anuals. El 90% dels anuncis són d'habitatges sencers i només un 10% són habitacions. L'estada mitja és de 4,72 dies i els visitants són francesos o bé de la resta de Catalunya, sobretot de Barcelona.

Summary: Un total de 72.000 turistes van allotjar-se a la Costa Brava el 2015 a través de la plataforma Airbnb


El ple del Parlament ha rebutjat aquest dimecres sengles proposicions de llei presentades per Cs i el PPC per modificar la Llei d'Educació de Catalunya (LEC) i, entre altres mesures, acabar amb el model d'immersió lingüística en català que hi ha actualment. JxCat, ERC, PSC-Units, CatECP i la CUP han unit els seus vots per impedir que les iniciatives de Cs i PPC prosperessin i cap de les dues lleis no ha superat el debat a la totalitat. El text de Cs pretenia fixar per llei un mínim del 25% d'hores lectives en castellà i limitar al 40% les assignatures en català, la qual cosa suposaria que almenys una de cada quatre hores lectives es desenvolupin en castellà. A més, el grup taronja volia donar llibertat als alumnes per utilitzar el material didàctic "en qualsevol de les llengües d'aprenentatge", excepte en el cas d'assignatures de llengua i literatura, que s'impartirien en l'idioma respectiu. La diputada Sonia Sierra, que ha defensat aquesta iniciativa, ha titllat d'"injust" l'actual model d'immersió perquè considera que "perjudica tant els alumnes catalanoparlants com els castellanoparlants" i provoca que "molts alumnes percebin el català com a una llengua d'imposició", la qual cosa no els predisposa a aprendre'l. "És classista i tremendament injust", ha insistit. Pel que fa al text del PPC, establia un mínim del 25% de les classes en castellà i incloïa la casella perquè els pares puguin escollir l'idioma de l'educació que reben els seus fills. El popular Daniel Serrano ha afirmat que la seva llei defensa "la igualtat d'oportunitats" i no "que el separatisme imposi a la resta de catalans un monolingüisme que no vol per als seus fills". Serrano ha mantingut que la immersió lingüística en català "exclou l'espanyol" i que això "atempta contra els drets de tots els catalans". A més, ha acusat l'escola catalana de ser "un programa de control i sotmetiment" de la població que busca "l'homogeneïtzació, l'aïllament i el control polític".

Summary: El Parlament rebutja les lleis de Cs i el PPC per acabar amb el model d'immersió lingüística a l'escola


La Comissió d'Igualtat aprovarà divendres l'informe per a un Pacte d'Estat contra la violència de gènere. Els partits treballen des del febrer per elaborar un document consensuat per lluitar contra aquesta xacra. Divendres passat, durant el Consell de Ministres, el portaveu del govern, Íñigo Méndez de Vigo, va donar per fet l'acord i en va avançar la dotació pressupostària: més de 1.000 MEUR en cinc anys. Un anunci que ha generat malestar entre l'oposició, que acusa el PP "d'apropiar-se" el pacte quan encara queden serrells per tancar. La subcomissió que debat l'informe es reuneix aquest dilluns per acabar de tancar l'informe i aprovar-lo. El document inclou més de 200 mesures i també l'hauran d'aprovar comunitats autònomes i ajuntaments, que tindran més protagonisme per lluitar contra la violència de gènere.

Summary: El Congrés aprovarà divendres un Pacte d'Estat contra la violència de gènere amb 200 mesures i 1.000 MEUR


El president espanyol contraposa la “queixa” constant de l’independentisme a les inversions de l’Estat en el corredor mediterrani ACN Girona.-El president del govern espanyol i líder del PP, Mariano Rajoy, ha advertit aquest dimarts els independentistes que “jugar a dividir i separar és emprendre un camí al passat que tots crèiem feliçment superat”. En un dinar-míting a Girona, ha alertat que “no es pot repetir” un govern com el de Carles Puigdemont, i ha contraposat la “queixa” i les “protestes” dels independentistes a les “inversions” del seu executiu. Mentre uns protesten, ha dit, “nosaltres seguirem fent infraestructures i la pròxima que inaugurarem serà el corredor mediterrani”. En una demarcació on el PP va obtenir 30.000 vots a les generals, Rajoy ha apel·lat de nou al vot per a la seva formació com un valor “segur” que permetrà defensar al Parlament el mateix que al Congrés. En aquest sentit ha demanat un “últim esforç” de la campanya i ha insistit que sense un PP fort al Parlament no es podrà construir “una alternativa” a la Generalitat.

Summary: Rajoy alerta des de Girona que “jugar a dividir” és emprendre “un camí a un passat que tots crèiem feliçment superat”


Un dispositiu de prevenció del frau elèctric d'aquest dimecres al barri de la Font de la Pólvora de Girona ha acabat amb la localització d'un punt de cria de galls per a baralles il·legals. Els agents dels Mossos d'Esquadra i de la Policia Municipal de Girona van descobrir un bloc de pisos tapiat al carrer Acàcia que tenia un petit forat d'accés. Un cop a dins, van localitzar a la tercera planta diverses gàbies i instal·lacions amb galls presumptament utilitzats per a combats. La policia hi va trobar set galls en gàbies individuals, diverses gallines i algun pollet. Alguns dels animals tenien la cresta amputada i els esperons del darrera molt desenvolupats. També van trobar diversos galls morts i d'altres de mal ferits. A més, van descobrir diverses ampolles buides de penicil·lina i antibiòtics per injectar als animals. Els mossos han obert una investigació per trobar els responsables dels animals, que podrien incórrer en un delicte de maltractament animal i diverses infraccions administratives. Un dispositiu conjunt per prevenir el frau elèctric al barri de la Font de la Pólvora de Girona ha posat al descobert un punt de cria de galls per a baralles il·legals. Durant l'operatiu, diverses patrulles van localitzar un bloc de pisos, situat al carrer Acàcies, que estava completament tapiat però que tenia un petit forat. Quan els agents hi van accedir, van trobar, a la tercera planta, diverses gàbies i instal·lacions amb aquests animals.  En total, van trobar set galls en gàbies individuals, diverses gallines i algun pollet. Alguns d'ells tenien la cresta amputada i els esperons del darrera molt desenvolupats. També en van trobar de morts i malferits, a més de diverses ampolles buides de penicil·lina i antibiòtics per injectar als animals. Tots els animals han estat recollits per la brigada de Medi Ambient de l'Ajuntament de Girona. Els mossos han obert una investigació per localitzar els responsables de la seva cria. Se'ls podria acusar d'un delicte de maltractament animal a més de diverses infraccions administratives. Pel què fa al dispositiu del frau elèctric, els agents van fer diferents actuacions a 52 pisos de sis edificis diferents on s'estava defraudant fluid elèctric. Les inspeccions van permetre trobar múltiples fusibles amb el pont fet, una situació que podria haver acabat desencadenant en un incendi. A prop dels immobles on es va dur a terme l'operatiu, també s'hi van trobar dues motocicletes amb la ITV en vigor però sense l'assegurança pertinent.

Summary: Localitzen un punt de cria de galls per a baralles il·legals al barri de la Font de la Pólvora de Girona


L'Arxiu municipal de Girona incorpora documentació personal de qui va ser alcalde de la ciutat entre el 1937 i el 1939, durant els darrers anys de la Guerra Civil. En total són 39 unitats documentals localitzades per la Fundació Josep Irla a l'Argentina, on van continuar vivint les filles de Pere Cerezo. Un cop acabada la guerra, Cerezo juntament amb la seva segona dona i dues filles, va emprendre el camí de l'exili que el va portar primer a França i després a l'Argentina, el país on havia nascut. El director de la Fundació Josep Irla, Josep Vall, ha explicat que Cerezo va arribar a Girona quan tenia 6 anys i sempre va exercir de gironí de "soca-rel". De fet, un cop exiliat a l'Argentina va ser president del casal de Catalunya de Buenos Aires i va formar part de la comissió organitzadora dels Jocs Florals. L'alcaldessa de Girona, Marta Madrenas, ha subratllat els "valors republicans" que van impregnar la trajectòria de Cerezo. La documentació de Pere Cerezo va viatjar amb ell i part de la seva família des de Girona fins a l'Argentina, on es va haver d'exiliar. Segons ha explicat el cap del Servei de Gestió Documental, Arxius i Publicacions de l'Ajuntament de Girona, Joan Boadas, ressegueix diferents períodes, des de la Segona República a la Guerra Civil i la marxa a l'exili via França. Hi ha reflexions autobiogràfiques manuscrites, documentació com el passaport argentí que li van expedir a França per marxar cap a l'Argentina o el carnet de diputat al Parlament de Catalunya. "No és molta documentació en quantitat però sí en qualitat", ha explicat Vall.  La documentació estava en mans dues filles de Cerezo que van marxar amb ell i la seva segona esposa a Argentina. Ja fa uns anys, la Fundació Josep Irla va contactar amb les hereves i van començar a marcar els passos per aconseguir que aquest patrimoni documental tornés a Catalunya. "Teníem clar que ell lloc on havia de ser era a l'arxiu municipal de la ciutat", ha exposat. Finalment, ja és una realitat i aquest dimarts han signat el conveni que materialitza la donació. A més, l'historiador Jordi Galí està acabant de preparar un llibre sobra la vida de Pere Cerezo, que segurament veurà la llum a finals d'octubre o a principis de novembre.  Vall també ha explicat que Cerezo sempre va exercir de gironí de "soca-rel", tot i ser fill de pares de la Rioja i haver nascut a l'Argentina. "No se sap ben bé per què van arribar a Girona però ho van fer quan tenia 6 anys i es va socialitzar amb els valors republicans", ha afegit. De fet, ben aviat va entrar en política i va ser regidor a l'ajuntament per, després, convertir-se en alcalde entre el 1937 i el 1939, els últims anys de la Guerra Civil.  Josep Huguet, de la Fundació Josep Irla, ha destacat que Cerezo és un exemple de català que es va mantenir ferm fins al final per defensar els valors de la república i plantar cara a les tropes franquistes. Per això, sosté que recuperar la documentació i posar en valor la seva figura a través d'un llibre no és només un exercici de memòria històrica, sinó una manera de superar una "transició mal feta que va confondre amnistia amb amnèsia". "Els aparells de l'estat no es van netejar dels que havien col·laborat amb el règim franquista, per això ens trobem en la situació que tenim ara", ha dit. En la mateixa línia, l'alcaldessa de Girona, Marta Madrenas, ha afirmat que es poden establir paral·lelismes entre Cerezo i la persecució als valors republicans. "Eren anys de llum i d'esperança acabats de forma ignominiosa pel franquisme i que va acabar, igual que ara, amb persones a l'exili", ha exposat. Per això, posa en valor el fet de poder "conèixer una mica més" un "home digne i fidel als valors republicans" com va ser Cerezo.

Summary: Girona incorpora documentació personal de l'alcalde de la ciutat entre 1937 i 1939 i que va haver de marxar a l'exili


El rei Felip VI ha demanat que es respectin les decisions dels tribunals com a “garantia de la democràcia que elimina l’arbitrarietat dels poders públics”. Així mateix, en el seu discurs en l’acte d’obertura de la XII legislatura, el Rei ha fet una crida al diàleg i a l’entesa, com a “exigències de qualsevol règim de llibertats”. Un diàleg que, segons ha definit, ha de ser “sincer i lleial” i s’ha de produir dins el respecte a la llei. “Espanya no es pot negar a si mateixa tal i com és i no pot renunciar al seu ser”, ha conclòs. Felip VI també ha demanat que es “dignifiqui la vida pública i es prestigiïn les institucions” després que la falta d’acord per la investidura hagi generat “inquietud i malestar”. En aquest context, ha conclòs que el pluralisme polític requereix un “diàleg permanent” i generositat.

Summary: Felip VI demana respecte a les decisions dels tribunals i crida al diàleg “sincer i lleial” dins la llei


Els Ajuntaments de la Conca d'Òdena han anunciat aquest dimecres que no descarten sumar-se a la denúncia que s'ha plantejat tirar endavant la Unió Empresarial de l'Anoia (UEA) per la manca de solucions pels empleats de fora de la Conca d'Òdena que no van poder accedir a treballar durant el confinament perimetral. L'alcalde d'Igualada, Marc Castells, ha dit que és una "vergonya" i un "escàndol" que encara no s'hagi resolt la situació i creu que "s'estan vulnerat els drets inalienables" d'aquests treballadors. Castells ha dit que "s'ha de trobar una solució a aquest problema i, si no és així, valorarem quin és el següent pas a fer, però no podem descartar res".

Summary: Els alcaldes de la Conca no descarten la via legal per la manca de solucions pels empleats que no van accedir a la feina


El PP i Vox han denunciat a la fiscalia el ministre de Transports, José Luís Ábalos, per la seva trobada amb la vicepresidenta de Veneçuela, Delcy Rodríguez. El president del PP, Pablo Casado, ha explicat en una atenció als mitjans aquest dijous des de Sevilla que els populars han registrat una denúncia perquè "la justícia dirimeixi què va passar" i ha demanat a Ábalos que, en cas que la fiscalia no actuï "vagi a seu judicial a explicar-se". Vox també ha portat la trobada al ministeri públic. Després de l'anunci de les accions judicials, el PSOE ha sortit en defensa del ministre de Transports i secretari d'Organització socialista i ha assegurat, en un comunicat  de la comissió executiva federal del partit, que "amb la seva actuació va evitar una crisi diplomàtica i va garantir el compliment de les instruccions que Espanya té marcats com a país membre de la Unió Europea". El PSOE ha carregat contra Casado a qui acusen de manca "d'estratègia" i d'enfortir Vox. També han negat, tal com ha dit el líder del PP, que pesi cap ordre de detenció contra la número dos de Nicolás Maduro ni que tingués intenció d'entrar a Espanya.

Summary: El PP i Vox porten Ábalos a la fiscalia per la seva trobada amb la vicepresidenta de Veneçuela a l'aeroport de Barajas


Els Mossos d'Esquadra ha detingut una dona de 32 anys com a presumpta autora d'un delicte de robatori amb força en interior d'un domicili a l'Escala (Alt Empordà). Els fets van tenir lloc pels volts de les quatre de la tarda del 26 de juny quan una patrulla mixta de Mossos i Policia Local va rebre l'avís que s'estaria produint un robatori en una casa del carrer Tarragona. L'alerta el va donar el propietari, que quan entrava va sentir sorolls i va enxampar la dona regirant una habitació. L'home va retenir la lladre fins que van arribar els agents. La dona havia regirat dues habitacions i havia preparat diversos objectes per endur-se. La policia creu que anava acompanyada d'una altra persona i obert una investigació per intentar localitzar-la. La detinguda, que té antecedents, passarà properament a disposició judicial.

Summary: Enxampen in fraganti una dona quan robava en una casa a l'Escala


El president dina amb el seu equip i Mascarell abans de compareixes davant els mitjans a les 16 hores ACN Madrid.-El president de la Generalitat, Quim Torra, ha qualificat la reunió que ha mantingut a la Moncloa amb el president espanyol, Pedro Sánchez, de trobada “cordial”. Segons fonts de Presidència, la trobada ha mantingut un bon to, han pogut posar sobre la taula els temes que pretenien posar i, Torra ha celebrat que Sánchez “reconegui que el conflicte entre Catalunya i Espanya és polític”. Després de la reunió, el president espanyol ha fet una petita visita pels jardins de la Moncloa, tal i com li havia demanat el cap de l’executiu català. En acabar, Torra s’ha desplaçat a la delegació de la Generalitat a Madrid i, acompanyat pel delegat, Ferran Mascarell, està dinant amb el seu equip fins que a les 16:00 hores comparegui davant els mitjans per donar més detalls de la reunió amb Sánchez.

Summary: Torra qualifica la reunió de “cordial” i celebra que Sánchez “reconegui que el conflicte és polític”


El vicepresident del Govern, Oriol Junqueras, i el vicepresident de la Junta de Comunitats de Castella-La Manxa, José García Molina, han coincidit en defensar la importància del "diàleg" en la situació de "complexitat política" que viu actualment Catalunya i la resta de l'estat espanyol. Després d'una reunió aquest divendres al vespre, el vicepresident català ha admès que hi ha "diferències importants" en la visió sobre el "futur institucional del país", però també que "compartim un ferm compromís amb la defensa de la democràcia i dels drets civils i socials de tots els ciutadans". Per la seva banda, Molina ha admès que "vivim un temps intens de sobredimensionament de posicions enfrontades, però el primer paper de la política és dialogar, especialment amb els que no pensen com tu".  Junqueras ha considerat un "honor" compartir aquesta reunió amb el vicepresident de Castella-La Manxa, una terra amb la que Catalunya comparteix "tants vincles", i també una "oportunitat" per debatre sobre les polítiques socials compartides entre els dos governs, a més del "compromís" en la creació de llocs de treball.  El vicepresident català ha reiterat el seu "amor a Espanya, a les terres d'Espanya i a la llengua i cultura espanyoles que compartim". Junqueras ha afegit que vol mantenir les millors relacions amb Espanya i que "aquestes relacions seran les millors quan siguin entre iguals". El també conseller d'Economia i Hisenda del Govern ha dit que les relacions entre iguals es donen entre els que disposen de les mateixes eines institucionals i "sempre en el conjunt d'Europa". Per la seva banda, Molina (que és secretari general de Podem a Castella-La Manxa) ha apuntat que "no tenim el mateix full de ruta, però sí que compatim la idea que els drets socials generen una cohesió social que fa més fàcil la cohesió territorial i que en lloc d'enfrontament pugui haver-hi vies d'entesa per cercar altres formes d'estar junts". El dirigent de Podem ha afegit que "aquesta via sempre ha d'estar avalada per la ciutadania. Estem a favor del dret a decidir i això val per Catalunya i per Castella-La Mancha. Igualment, ha valorat que "no podem defensar la via repressiva del govern del PP. Està en joc la naturalesa dels principis democràtics a Espanya i els demòcrates hem de defensar la democràcia amb gestos com el diàleg d'avui. No sóc independentista, però voldria ampliar el dret a decidir alhora que busquem formes d'estar junts".

Summary: Junqueras i el vicepresident de Castella-La Manxa valoren la importància del diàleg en temps de "complexitat política"


ha estat el més “durament colpejat” durant la pandèmia, segons ha exposat el director de l’ens, Josep Lluís Aymat. Així, si la reducció de la facturació en transport de mercaderies ha estat del 29%, en passatgers ha caigut fins al 90%, de mitjana. El 76% d’aquestes empreses -habitualment petites, amb tres o quatre vehicles de mitjana- ha presentat un ERTE i el 72% ha acomiadat treballadors. Un 80% veu perillar la seva pervivència com a empresa.  “Són dades esfereïdores”, diu Aymat. “Això ja no es pot considerar crisi, sinó catàstrofe”, afegeix. Als enquestats també se’ls ha preguntat per mesures que podrien ajudar a rellançar el sector i tots ells ha coincidit en dues accions: baixada d’impostos i ajuts directes a fons perdut per part de la Unió Europea. El Camp i l’Ebre és un territori amb fort pes del turisme, una particularitat que ha fet patir especialment els transportistes de viatgers de les comarques tarragonines. Si la dependència al sector turístic ha resultat negativa, l’altra cara de la moneda ha estat la indústria química, amb un millor comportament, contribuint a l’activitat del sector.  Recurs per la ITV També en la defensa del sector del transport, la FEAT interposarà aquesta setmana un recurs contenciós davant del Tribunal Suprem contra els nous criteris que aplica la Inspecció Tècnica de Vehicles, ja que ara no es comptabilitza el període de validesa des que el vehicle passa favorablement la inspecció, sinó des de la data de la darrera inspecció que consti en la fitxa tècnica. “Cal fer un cop de puny sobre la taula, volem que es torni al criteri anterior i es dialogui amb els sectors afectats”, sosté Aymat. Les empreses de transport porten els vehicles en una ITV al terme de Reus. "Està tot col·lapsat i hauríem de tenir prioritat per poder fer serveis a Europa", conclou.

Summary: El 80% de les empreses de transport de viatgers de Tarragona veu perillar la seva continuïtat


El comissari en cap dels Mossos d'Esquadra, Josep Lluís Trapero, encapçalarà la delegació del cos a la reunió per avaluar el risc d'atemptat a l'Estat espanyol que se celebrarà aquest dijous a Madrid, segons han confirmat a l'ACN fonts del Departament d'Interior. A la trobada també hi assistirà la policia del País Basc, l'Ertzaintza. El govern espanyol atenia d'aquesta manera la petició que li feia el cap de setmana el conseller d'Interior, Jordi Jané, que subratllava la conveniència que la policia catalana assistís a la reunió després dels atemptats de París perquè el cos té dades sobre la matèria. Altres fonts han explicat a l'ACN que la trobada tindrà lloc a les nou del matí a dependències del Ministeri de l'Interior a Las Rozas, a Madrid.

Summary: Trapero encapçalarà la delegació dels Mossos a la reunió per avaluar el risc d'atemptat a l'Estat


El Festival BBVA de Cinema de Muntanya de Torelló ha batut rècord de pel·lícules inscrites en la seva 37a edició. El certamen ha rebut 170 produccions de 28 països diferents, la xifra més elevada registrada mai fins ara pel Festival. Això significa un increment del 16% de la participació respecte al 2016, l'any que es va assolir el nombre més elevat d'inscrits, amb 146 films. Aquestes dades certifiquen una tendència creixent en els últims anys. Pel que fa a les nacionalitats, la majoria són europees: principalment de França, Espanya, Àustria o Alemanya. Però també dels Estats Units, Canadà o Austràlia. I fins i tot de països tan poc habituals com Iran, Macedònia, Kirguizistan o Mèxic Del total d'inscrits, l'organització del Festival ha seleccionat els millors 49 films per formar part de la secció competitiva de la 37a edició del certamen, que se celebrarà del 15 al 24 de novembre. Es projectaran durant deu dies a Torelló i optaran a endur-se la Flor de Neu d'Or d'aquesta edició.  Els referents tornen al festival Entre els protagonistes i directors que aquest any han tornat a fer-se un lloc dins la secció competitiva del Festival hi destaquen els triomfadors absoluts de l'edició del 2017, Anne i Eric Lapied. Aquesta vegada, el matrimoni francès torna a Torelló amb 'La fabuleuse histoire du gypaète'. El guanyador del Premi Grandvalira a millor film d'Esports de Muntanya de l'any passat, l'austríac Matthias Mayr, aquest any presenta '83º Ski the north'. O el britànic Alastair Lee, que després d'endur-se el Premi Grandvalira el 2017, enguany aposta per 'Climbing blind'. I la realitzadora americana Chase Ogden, doblement premiada al festival torellonenc, signa la pel·lícula 'Super Frenchie'. El guanyador de la Flor de Neu d'Or de fa exactament una dècada, l'eslovac Pavol Barabas, presenta 'Spirit of jaguar'. En paral·lel, fins a quatre produccions amb ADN català formaran part de la programació oficial del certamen. Iñigo Jiménezés el director de 'Thar-ua', una paraula tibetana que defineix "superació". Els muntanyencs Ferran Latorre, Núria Picas, Àlex Txikon i Joao Garcia reflexionen sobre la superació en aquest curtmetratge. Amb 'Shiro', Miquel Soler signa un curtmetratge sobre l'illa de Hokkaido, al Japó, un terreny de joc ideal pels snowboarders. El realitzador Miquel Pérez recorda, a través de 'Repte en el Saraghrar', com durant els anys setanta, escaladors catalans van intentar obrir una via en aquest cim de més de set mil metres entre l'Afganistan i el Pakistan. Per últim, el curtmetratge 'South Lines' mostra els espectaculars descensos d'Aymar Navarro, Adrià Millan i Txema Trull, que protagonitzen i dirigeixen el film al mateix temps. Pel·lícules especialitzades La sessió Natura i Muntanya, que reuneix les produccions que posen el focus en la natura, l'etnografia i la cultura de muntanya arriba a la tercera edició amb un format més que consolidat i amb l'aval del públic. Després de l'èxit de les darreres edicions, aquest any es projectaran 15 pel·lícules especialitzades, tres més que el 2018. Òscar Cadiach, homenatjat L'alpinista català Òscar Cadiach serà homenatjat per la seva carrera alpinística, però també pel seu vessant com a realitzador de diversos documentals. Més enllà de l'ascensió dels 14 vuit mils sense oxigen, la trajectòria de Cadiach (Barcelona, 1952) ve marcada per la qualitat de les ascensions fetes a l'Himàlaia i al Karakorum. Entre les més destacades hi figuren el Nanga Parbat el 1984, l'obertura d'una via al Broad Peak Nord al cap de sis anys, o l'obertura de la via britànica al Shisha Pangma, en només 12 dies. Algunes ascensions no han assolit l'èxit, però han estat característiques per la seva dificultat, com l'intent a la Magic Linedel K2.

Summary: El Festival BBVA de Cinema de Muntanya de Torelló assoleix la participació més alta de la seva història


La Filmoteca de Catalunya mantindrà obertes les portes però limitarà l'aforament de les seves sales a un terç per complir amb les mesures de contenció del coronavirus imposades pel Govern. Concretament,  entre el 12 i el 26 de març, la sala Chomón hi podran entrar 120 persones, a la Laya 60, a la sala d'exposicions 42 persones i a la biblioteca del només hi podran coincidir15 persones. La sessió d'aquest dijous a les 20.00 h a la Sala Chomón del documental 'Volta, 100 anys de ciclisme' se suspèn i es recuperarà més endavant. La resta de la programació es manté sense alteracions.

Summary: La Filmoteca de Catalunya es mantindrà oberta però limitarà l'aforament de les sales pel coronavirus


Seat ha estrenat oficialment aquest dilluns el Centre d'Atenció i Rehabilitació Sanitària (CARS), ubicat al recinte fabril de Martorell. L'edifici engloba serveis pioners en medicina laboral preventiva i assistencial per als 14.500 treballadors de la firma, que fins ara disposaven d'una desena de centres mèdics disgregats. Les noves instal•lacions, de 1.300 metres quadrats, incorporen assistència en traumatologia, cardiologia, ginecologia, sales de rehabilitació i un laboratori de biomecànica per adaptar la feina dels treballadors a millors condicions. En aquest sentit, el conseller de Salut, Toni Comín, ha assegurat que el CARS suposarà un "canvi cultural" en la salut laboral de la plantilla. Coincidit amb aquest nou centre, Seat també ha posat en marxa un Comitè Científic d'Empresa Saludable, que compta amb el Doctor Bonaventura Clotet com a membre honorífic. Les instal•lacions del CARS, de 1.300 metres quadrats, han suposat una inversió de 3,3 milions d'euros i la creació d'un equip mèdic de 25 especialistes. Una de les novetats més singulars del centre és el laboratori biomecànic, on 20 càmeres amb tecnologia 3D processen la informació muscular i òssia dels treballadors per adaptar les condicions dels llocs de feina. Els resultats d'aquests estudis, segons han ressaltat els responsables del centre, s'utilitzen posteriorment per prevenir malalties derivades del procés de producció dels cotxes. El conseller de Salut, Toni Comín, ha subratllat especialment aquesta qüestió, destacant l'aposta per la "promoció" dels hàbits saludables. "'Promoció' va més enllà de 'prevenció', ja que significa fomentar canvis culturals i consciència dels determinants de la salut", ha afirmat. En aquest sentit, el conseller ha assegurat que el nou centre de Seat es pot convertir en un "tractor de canvi cultural" dels 14.500 empleats de la companyia. En la mateixa línia, la ministra de Salut, Dolors Montserrat, ha lloat la tasca de Seat, afirmant que la firma "sempre posa la primera pedra en avenç i innovació". Per la ministra, les instal•lacions mèdiques del CARS són un exemple a seguir per "tota la societat: tant les empreses com el propi sistema sanitari". Diagnosi, prevenció i recuperació D'altra banda, en paral•lel a l'apartat d'investigació, el CARS compta amb àrees de diagnosi i prevenció de patologies, les quals no necessàriament han d'estar relacionades amb la feina a les fàbriques. En aquest sentit, la companyia ofereix, per exemple, la possibilitat de fer proves ginecològiques de detecció precoç de càncer de mama i coll d'úter. Pel que fa als processos de rehabilitació, les noves instal•lacions estan adaptades per fer programes d'entrenament inspirats en els sistemes que utilitzen els soldats estatunidencs de la divisió submarina, tal com ha destacat la companyia aquest dilluns durant la inauguració oficial del centre. Aquests serveis se sumen al sistema mèdic que Seat tenia fins ara, amb una desena de centres de salut i més de 50 professionals. Amb aquesta xarxa d'assistència sanitària, recentment, la companyia ha aconseguit el certificat 'Empresa Saludable' que impulsa l'Organització Mundial de la Salut (OMS), sent la primera empresa espanyola del sector automobilístic en rebre aquesta distinció. Comitè pioner en salut laboral de la indústria Amb la posada en marxa del Centre d'Atenció i Rehabilitació Sanitària, Seat ha anunciat la creació d'un Comitè Científic d'Empresa Saludable. L'organisme, format per experts relacionats amb la salut, el benestar i l'empresa, té com a objectiu investigar aquests àmbits i traslladar-ne les conclusions al conjunt del sector. "Volem posar a disposició de la societat els resultats i suggerir mesures concretes per potenciar la salut dels treballadors de tota la indústria", ha subratllat el president de Seat, Luca de Meo.  El nou Comitè estarà presidint per Xavier Ros, vicepresident de Recursos Humans, i comptarà amb el Doctor Bonaventura Clotet com a membre honorífic. A banda de la seva participació al Comitè, Clotet també exercirà com a "ambaixador" de Seat als fòrums sanitaris nacionals i internacionals, alhora que participarà en les investigacions de l'equip mèdic de la companyia sobre l'envelliment cel•lular i la nutrició, entre d'altres. Seat ha destacat que ha confiat en Clotet "per reforçar el posicionament de la marca com a empresa saludable".

Summary: Seat inaugura un centre mèdic pioner en tractaments preventius i assistencials


Miki Núñez, Itaca Band, Doctor Prats, Ketekalles, Glaucs, Gerard Quintana, que també actuarà en solitari a més de fer-ho amb Sopa de Cabra al Camp Nou), Aiala, Sidonie, David Bowie: Absolute Beginners, Smoking Stones i Abbey Road són les noves incorporacions que s'han anunciat aquest dilluns al Cruïlla XXS. El certamen també ha donat a conèixer que ja estan a la venda les entrades pels concerts de Cruïlla XXS al Camp Nou després de la prevenda per a socis del Barça. Es va anunciar que hi actuarien artistes com Sopa de Cabra, Nil Moliner, Ismael Serrano, Fuel Fandango, León Benavente, Viva Suecia i Els Amics de les Arts.

Summary: Itaca Band, Miki Nuñez, Doctor Prats, Gerard Quintana, Sidonie i Glaucs s'incorporen al Cruïlla XXS


Afecta 282,6 casos per cada 100.000 habitants ACN Barcelona.-L’activitat gripal epidèmica a Catalunya es manté en un nivell d’intensitat moderat, tot i que el nombre de casos per cada 100.000 habitants han descendit dels 343,96 als 282,6, segons les dades recollides al Pla d’Informació de les infeccions respiratòries agudes a Catalunya (Pidirac) corresponents a la setmana del 9 al 15 de gener. Aquesta taxa està, per quarta setmana consecutiva, per sobre del llindar epidèmic establert enguany, en 110,7 casos. Els casos de grip han disminuït en tots els grups d’edat. Pel que fa als ingressos hospitalaris greus pel virus de la grip, durant aquesta setmana se n’han produït 29 en els hospitals de la xarxa sentinella, i des de l’inici de la temporada un total de 236, tots ells per virus gripal A i amb múltiples factors de risc. A més, la gran majoria, el 89%, no estaven vacunats. El Departament de Salut ha recordat que és important que la població utilitzi el dispositiu assistencial més adequat per al seu problema de salut. En aquest sentit, afegeix que la major part dels processos virals respiratoris remeten espontàniament, amb pocs dies de durada i amb símptomes d’intensitat lleu o moderada, i habitualment no requereixen atenció sanitària. Durant la setmana del 12 al 18 de gener, els professionals de l’Institut Català de la Salut (ICS) han atès un total de 13.837 urgències hospitalàries, un 2,1% menys que la setmana anterior (14.138 atencions). D’aquestes, 11.650 corresponen a població adulta, mentre que la resta –2.187, un 18,8%- correspon a població pediàtrica. Pel que fa a l’activitat dels Equips d’Atenció Primària de l’ICS, en aquesta setmana s’han registrat 747.361 visites, el que suposa un 40% més que la setmana anterior com a conseqüència de la finalització del període de vacances de Nadal. Pel que fa als centres d’atenció continuada (CUAP’s i Punts d’Atenció Continuada), s’han atès 45.301 visites, el que suposa un 23,1% menys que la setmana anterior. Per últim, el 061 CatSalut Respon ha atès 32.331 consultes; això esdevé un 5,3% menys que la setmana anterior, però un 23,7% més respecte l’any anterior per aquestes dates.

Summary: L’activitat gripal cau lleugerament però es manté en intensitat moderada


Renfe ha informat aquest dilluns d'una caiguda del 70% en el nombre de passatgers als serveis AVE, els Avant i els trens Llarga Distància, així com també a les línies de rodalies tant a Catalunya com a Madrid. La davallada de passatgers als serveis d'alta velocitat és respecte a dimecres passat. Malgrat això, aquest matí s'han vist molts passatgers al metro i en alguns trens, i tant Protecció civil com el Govern han insistit en la petició d'un confinament voluntari per evitar contagis. Malgrat això, el decret d'alarma permet sortir per anar a treballar, i hi ha treballadors segueixen anant a la feina. Durant l'estat d'alarma, Renfe preveu reduir al 50% l'oferta de places als serveis Avant, Llarga Distància i AVE. El servei de rodalies seguirà al 100%.

Summary: Renfe registra una caiguda del 70% de passatgers a l'alta velocitat i rodalies


El Ministeri xifra en 11 les defuncions dels últims set dies i en 191 els diagnosticats el dia previ  ACN Madrid .-Sanitat xifra en 28.338 el total de morts per coronavirus a Espanya, vuit més que la suma total d’aquest dijous. Segons l’últim informe del ministeri, hi ha hagut 11 defuncions en els últims set dies, set de les quals a Castella i Lleó i cap a Catalunya. Des que va començar la pandèmia hi ha hagut 247.905 casos confirmats per proves diagnòstiques, 419 més que el total de dijous i 191 diagnosticats el dia previ. D’aquests, 72 s’han registrat a l’Aragó (on hi ha un brot), 41 a Madrid i 36 a Catalunya. En l’última setmana hi ha hagut 147 hospitalitzacions i 12 ingressos en UCI a tot l’estat espanyol.

Summary: Sanitat registra 28.338 morts per coronavirus a Espanya, vuit més que dijous, i 419 nous positius


El jutge d'instrucció ha deixat en llibertat sense fiança Toni Comín i Lluís Puig després de la seva primera compareixença per l'euroordre. Segons la defensa dels exconsellers, la justícia belga haurà de decidir si "s'integra" el seu cas a nivell de calendari al de l'expresident Carles Puigdemont, que té una vista oral sobre l'euroordre prevista per al 16 de desembre. És per aquest motiu que encara no s'ha fixat una data perquè els exconsellers compareguin en una vista preliminar davant de la Cambra del Consell, tot i que ells esperen fer-ho en "pocs dies". En aquesta audiència tenen previst demanar l'ajornament del judici com ja va fer Puigdemont i unir-se als seus tempos judicials.

Summary: La justícia belga deixa en llibertat sense fiança Comín i Puig i decidirà si uneix el seu cas al de Puigdemont


El portaveu de campanya de Junts per Catalunya, Eduard Pujol, ha afirmat aquest dijous a la tarda que el recurs que vol presentar Podem contra l'aplicació de l'article 155 de la Constitució "arriba tard i amb el pas canviat". Pujol ha aplaudit que el partit lila "s'afegeixi als que teníem clar que el 155 no pot dur enlloc", però ha apuntat que "sobta que hagin necessitat un mes per prendre aquesta actitud". En aquest sentit, el portaveu de la llista de Carles Puigdemont ha instat Podem a "fugir de la comoditat del no dir res" i li ha demanat que es "mulli" sobre les mesures del govern de Mariano Rajoy a Catalunya. D'altra banda, Eduard Pujol ha criticat la denúncia que el PP ha presentat a la Junta Electoral contra l'editorial de Mònica Terribas al 'Matí de Catalunya Ràdio' del passat dilluns, i ha assegurat que es tracta d'"una nova agressió a les llibertats". Eduard Pujol ha retret a Podem que "ha tingut un mes" per presentar el recurs que preveu dur dilluns al Tribunal Constitucional contra l'article 155 i l'ha apel•lat a "fugir de la comoditat" i a pronunciar-se amb un "'sí' o un 'no'" respecte l'actitud del govern espanyol vers la Generalitat. "No calia esperar un mes per sumar-se a aquesta denúncia, per demanar que algú aclareixi què passa amb un 155 indigne i contrari a les llibertats de la gent d'aquest país", ha reblat Pujol. En roda de premsa per presentar els candidats de Junts per Catalunya al Penedès, el portaveu de campanya ha situat l'anunci de Podem en el marc de l"'estratègia política", i ha insistit en demanar-los que fixin la seva posició per "re instaurar les institucions pròpies de Catalunya". En aquest sentit, ha llençat un missatge directe contra el partit lila: "O festeges amb els que van prémer el botó del 155, o estàs amb els que des de primera hora hem dit que el 155 era una anomalia i un disbarat". D'altra banda, Eduard Pujol ha rebutjat contundentment la denúncia que el PP ha presentat a la Junta Electoral Provincial de Barcelona contra el programa 'El Matí de Catalunya Ràdio' del 28 de novembre perquè a l'espai 'La Portada' la periodista Mònica Terribas no hauria respectat la neutralitat informativa.  Pujol ha acusat el PP de "posar nom i cognom a les seves amenaces" i ha definit la denúncia com "una nova agressió a les llibertats". "Només falta que s'atreveixin amb la llibertat de premsa", ha afegit. Per últim, Eduard Pujol ha defensat el dret d'expressió com "un valor que hauria de ser intocable" i ha augurat que "el límit de la Junta Electoral no està escrit".

Summary: Pujol (JxCat) diu que el recurs de Podem contra l'article 155 "arriba tard" i insta el partit a "mullar-se"


L'exconseller de la Generalitat Macià Alavedra i els seus col·laboradors en la trama Pretòria, Glòria Torres i Philip McMahan, podrien veure rebaixada la petició de condemna que fa la fiscalia, si reconeixen els fets. Segons ha explicat la fiscal Ana Cuenca en la fase de qüestions prèvies del judici, la petició de condemna per a Torres i McMahan seria de només sis mesos, i no de tres anys i mig, com consta en l'escrit d'acusació. La fiscalia consideraria que el delicte de blanqueig de capitals dels que se'ls acusa seria un delicte únic i no continuat en el temps. De la mateixa manera, la fiscal proposa modificar la petició de condemna contra Alavedra, tot i que no ha detallat en quins termes a l'espera de fer-li l'interrogatori. Li demana que reconegui els fets, pagui la multa que se li reclama i els 3,2 MEUR de les comissions que s'hauria embutxacat. En el cas d'Alavedra, la petició inicial de la fiscalia és de sis anys i deu mesos de presó i 10,3 MEUR de multa per blanqueig de capitals i tràfic d'influències en la requalificació dels terrenys de les operacions urbanístiques de Sant Andreu de Llavaneres i Badalona. En funció de la seva declaració, la fiscalia podria rebaixar la petició de condemna. Pel que fa als seus col·laboradors, que Alavedra utilitzaria per gestionar el diner negre de les comissions des de paradisos fiscals com Andorra o les Illes Caimán, la fiscalia rebaixaria fins a sis mesos de presó la petició de condemna inicial de tres anys i mig, sempre que els acusats reconeguin els fets. En el cas de McMahan, a més, la multa de 4,2 MEUR que se sol·licitava, passaria a ser de 2,6 MEUR, o d'un any de presó substitutori en cas d'impagament per insolvència. En el cas de Torres, la fiscal rebaixaria la petició de multa de 9,4 MEUR a només 300.000 euros, uns diners que la col·laboradora d'Alavedra ja hauria abonat. La fiscal ha proposat un quart acord amb l'empresari Manuel Carrillo, acusat de suborn perquè se li adjudiqués el contracte de la neteja de l'Ajuntament de Santa Coloma de Gramenet. En la seva qualificació, la fiscal reclama per al responsable de Limasa tres anys de presó i poc més de 19.400 euros de multa, una petició que es podria modificar si Carrillo reconeix els fets. Segons el relat de la fiscalia, l'any 2009 Carrillo s'hauria beneficiat de l'amistat amb l'exalcalde de Santa Coloma de Gramenet Bartomeu Muñoz, perquè aquest manipulés el concurs per a l'adjudicació del contracte de la neteja del consistori, i que aquest recaigués sobre Limasa tot i que no hagués presentat la millor oferta. Pel que fa a la resta d'acusats, en canvi, la fiscal no ha descartat que, en funció de com es vagi desenvolupant el judici, es puguin sol·licitar noves penes per nous delictes que es puguin considerar a la vista dels fets descrits en el sumari del cas, com ara prevaricació, suborn, falsedat documental o frau a l'administració pública.

Summary: La Fiscalia rebaixarà la petició de condemna a Alavedra i els seus col·laboradors en el cas Pretòria si reconeixen els fets


La candidata de Ciutadans per Girona, Margarita Santo, ha demanat el vot per a la seva formació per "posar Girona en el lloc que es mereix". Per a la cap de llista cal comprometre's per "treballar de valent" i invertir en infraestructures com el Corredor Mediterrani o el desdoblament de l'N-II. Segons Santo, aquestes dues obres són "dos exemples de l'immobilisme del govern del PP". "Cal donar un impuls necessari per créixer econòmicament i perquè es puguin crear llocs de treball", ha declarat. Per a la candidata, Ciutadans és el partit que pot engegar "la regeneració democràtica i econòmica". "Ciutadans és la garantia del canvi per tenir una Espanya unida i de futur”, ha declarat.  La cap de llista de Ciutadans per Girona, Margarita Santo, ha explicat que les prioritats del partit són les polítiques socials, la reactivació econòmica i la regeneració democràtica. En el cas de Girona, s'ha compromès a invertir per impulsar el Corredor Mediterrani i el desdoblament de l'N-II.  "Són infraestructures que poden donar un impuls necessari per créixer econòmicament i es puguin crear llocs de treball", ha remarcat Santo, que es compromet a "posar Girona en el lloc que es mereix". Santo també ha fet referència a la importància d'ajudar els autònoms amb la supressió de les quotes per a aquells que tinguin ingressos per sota del salari mínim interprofessional. També proposa establir una quota proporcional als ingressos a pagar per aquells autònoms que facturin per sobre del salari mínim interprofessional dins un topall o que no paguin la quota mensual el primer any. "Cal retornar al sentit comú i a les polítiques que tinguin el ciutadà com a eix principal d'acció", ha reivindicat. A més, també ha demanat el vot perquè  "Ciutadans és la garantia del canvi per tenir una Espanya unida i de futur", ha declarat.

Summary: La candidata de Ciutadans demana el vot "per posar Girona en el lloc que es mereix"


Els cineastes Joaquim Oristrell, Elena Trapé i Álvaro Fernández estrenaran aquest dijous al Festival de Cinema de Màlaga el primer episodi de la seva sèrie 'Hit', una producció de RTVE en col·laboració amb el grup Ganga, on s'endinsen en l'univers del col·legi Anne Frank per fer "pensar" la societat sobre l'educació actual. Trapé ha explicat a l'ACN que "és una sèrie molt directa, molt entretinguda i dura", i que "remou coses" alhora que aprofundeix en temes com les drogues, els complexos socials i físics i el racisme, entre d'altres. La producció s’ensinsa en les dinàmiques familiars, l'escola i "si realment s'està educant bé els nens o se'ls està deixant molt sols". En una entrevista a l’ACN, Trapé ha dit que "estaria bé que fes pensar tothom", ja que la sèrie aborda temes com la presència de la tecnologia, com distorsiona o amplifica, el desconeixement dels pares del que fan els nens, i la falta de diàleg. La seva arribada al projecte es va donar perquè Trapé va treballar amb adolescents i ha assegurat li agraden els rodatges "més guerrilleros, amb actors que no són actors". "Volíem que la sèrie respirés alguna cosa molt real i molt documental"; per això els directors s'han basat en produccions angleses, "de barriada i nois que viuen en situacions complicades i en contextos familiars difícils". "Ens agradava que l'aproximació no fos estètica, sinó buscar l'espontaneïtat dels xavals i buscar la textura més sense idealitzar, més aspra que té la realitat. De fet, els protagonistes no són actors, i això permet que la sèrie sigui més propera als espectadors i que les famílies s'hi puguin veure reconegudes. Un protagonista "incòmode" Sobre el protagonista, Hugo Ibarra Toledo (Hit), ha considerat que és un personatge incòmode perquè no és políticament correcte, sinó que és molt sincer i directe. "S'apropa als adolescents sense subestimar-los", i fa que es qüestionin a ells mateixos i va directe on sap que remourà més coses. "És incòmode per la institució perquè la qüestiona, qüestiona els mestres, el sistema de sempre. És incòmode perquè fa pensar els xavals, els confronta, i pels pares perquè també els hi diu que no s'estan adonant de res", ha afegit Trapé. Per exemple, 'Hit' posa en dubte aspectes com el plantejament pedagògic, la necessitat de fer exàmens, i d'aplicar el mateix sistema a perfils d'alumnes diferents. Davant de la tornada a l'escola, Trapé ha assegurat que, seguint el que ensenya la sèrie, el que fa evident la crisi de la covid-19 és que "les escoles no tenen els recursos per assumir-la i gestionar-la", i que hi ha un nivell molt desigual, a banda de les diferències entre l'escola pública i la privada. Sobre què farien els personatges de la sèrie amb una tornada a l'escola en l'escenari actual, ha dit: "Crec que el que veuríem a 'Hit' és la reivindicació que realment no existeixen els recursos i hi ha molta desprotecció, i que les escoles no poden assumir una crisi d'aquesta mena". La importància de les escoles Segons les seves paraules, és evident que el sistema educatiu té mancances molt bèsties i que falten mestres, les aules estan saturades i quan està a punt de començar el curs "ningú sap com s'ha de fer". Per a ella, és molt evident que no se li dona la importància que té en altres països. "Els nens passen allà moltíssimes hores i el mestre és una figura que penso que necessita ser reivindicada perquè és una feina quasi temerària perquè s'ha de ser molt valent", considera. La sèrie té una temporada de deu capítols, conclusiva respecte als personatges, però amb una trama unificadora de la història. "El Joaquim és meravellós: molt generós, tracta molt bé a tothom i confia molt en el teu criteri", ha explicat, i ha celebrat que els ha permès total llibertat a l'hora de reconduir tot allò que volguessin i dur-ho al seu terreny, de manera que cadascú ha aportat el seu criteri. "Per mi era molt gratificant estar amb dues persones que tenen molta més experiència que jo en un format que no havia tractat mai, que és el de la tele", així que ha estat com un màster. Després de triomfar al Festival de Màlaga amb 'Les distàncies', Trapé ha assegurat que quan pensa en Màlaga pensa en "felicitat absoluta", i ha confessat tenir molta curiositat per veure com és rebuda, tot i ser un any estrany per la covid-19.

Summary: Joaquim Oristrell i Elena Trapé s'endinsen en l'univers educatiu per fer "pensar" la societat en la nova sèrie 'Hit'


L'AMB proposa imposar una taxa al comerç electrònic per fer pagar la comoditat de rebre el producte a casa ACN Barcelona.-El president de FGC, Ricard Font, ha defensat aquest dimecres la seguretat al transport públic tot i la pandèmia de la covid-19 i els brots dels darrers dies. "Quan anem en transport públic, la gent va callada. Si vas callat i amb una mascareta, és difícil que puguis estar contaminant algú", ha afirmat Font durant el debat 'La Mobilitat en el 2020' -organitzat per l'Associació Catalana de la Premsa Comarcal (ACPC)-, en què ha assegurat que "hi ha llocs pitjors" com a focus de contagi. Per la seva banda, el director de Mobilitat i Transport de AMB, Joan Maria Bigas, ha proposat una taxa per als productes adquirits mitjançant el comerç electrònic per protegir els petits botiguers i per gravar la comoditat de rebre còmodament la compra a casa. El debat ha comptat amb la participació del secretari d'Infraestructures i Mobilitat, Isidre Gavín; el president de Ferrocarrils, Ricard Font; el director de Mobilitat i Transport de AMB, Joan Maria Bigas; el director general de l'Associació de municipis per la Mobilitat i el Transport Urbà (AMTU), Joan Prat, i el responsable de punts del pla d'infraestructures de punts de recàrrega d'Endesa a Catalunya, Ferran Menescal. Segons Font, ja va ser un "error" posar en dubte la seguretat del transport públic i que així ho han demostrat estudis que s'han fet en diferents capitals el món com Los Ángeles o Tokio. "No ha sigut focus de contagi en cap dels països del món", ha insistit el president de FGC, que ha recordat la necessitat de posar el "màxim èmfasi" en l'ús de la mascareta i de rentar-se les mans amb gel hidroalcohòlic. Segons Font, si s'aconsegueix transmetre aquest missatge de tranquil·litat, la demanda es podria recuperar fins al 75% o 80%. Precisament, el secretari d'Infraestructures i Mobilitat de la Generalitat, Isidre Gavín, ha explicat que la demanda al transport públic s'està recuperant d'una manera "una mica més ràpida" del que s'havia previst, tot i que encara registra descensos del 40%. Gavín avisa però que "pot ser molt variable" ja que s'havia calculat que podrien aparèixer rebrots després de l'estiu o a la tardor, i no al juliol.  En la seva intervenció, també ha reivindicat la importància de la mobilitat en les setmanes del pic de la pandèmia al mateix temps que l'ha presentat com una "víctima" en tenir treballadors afectats per la pandèmia i per la caiguda d'ingressos.  En el debat 'La Mobilitat en el 2020', organitzat per l'Associació Catalana de la Premsa Comarcal (ACPC) i en què s'ha repassat la particularitat de la mobilitat arreu del territori català, Gavín s'ha referit a l'R3 de Rodalies com una de "les grans vergonyes" i ha lamentat que una "línia tan potent" que connecta vàries capitals de comarca i Barcelona continuï sense rebre les inversions promeses, tot i que també ha admès que l'actual equip d'Adif "sembla que accelera".  Quant a l'R1, que connecta Barcelona amb el Maresme, ha situat la solució als problemes de capacitat a un allargament de l'andana a Arc del Triomf perquè els trens puguin viatjar en doble composició. Sobre el debat arran d'un hipotètic canvi de traçat, ha dit que no el veu viable envairia zones molt desenvolupades d'alguns municipis per on passa la línia. Taxar les compres 'on line' Sobre la mobilitat a les ciutats i les diferents modalitats de transport, el director de Mobilitat i Transport de AMB, Joan Maria Bigas, ha plantejat que les compres per Internet es taxin amb l'objectiu de protegir un petit comerç "ferit de mort" i per la comoditat de rebre el producte a casa i els inconvenients que un paquet pugui ser rebutjat.  "Qui vulgui optar que li portin a casa, això s'ha de pagar. Com més aviat fem aquesta reflexió millor serà per a tots", ha afegit Bigas, que ha situat aquesta proposta en el repte "molt important" de també fer un lloc al sector de la distribució de l'e-commerce i proveïdors de botigues i supermercats en un espai públic ocupat també per bicicletes, cotxes, vehicles de mobilitat personal i vianants. Per això, ha apostat per un "pacte ciutadà on no hi perdran ni els vianants ni els vehicles de mobilitat individual". "El trànsit s'ha de reduir, no hi ha una altra solució", ha sentenciat. La necessitat de moure's davant la consolidació del teletreball Un dels punts que ha generat més debat entre els ponents ha estat si el teletreball ha arribat per quedar-se. El president de Ferrocarrils, Ricard Font, calcula que els desplaçaments es reduiran entre un 10% i un 15% i que sobretot l'eliminarà la "mobilitat ineficient" que, ha dit, caldria anar acompanyant d'un aplanament de l'hora punta.  El director general de l'Associació de municipis per la Mobilitat i el Transport Urbà (AMTU), Joan Prat, però, ha rebutjat de parlar de mobilitat ineficient perquè el fet que la gent es desplaci ajuda a la supervivència de les empreses i negocis. "Alerta en posar de moda el teletreball perquè estarem repercutint en l'economia del país", ha advertit Prat. Per contra, Bigas considera que "el teletreball ha vingut per quedar-se". En aquest sentit, ha apuntat com a prioritat recuperar la mobilitat de transport públic mentre s'aconsegueix "contenir" el vehicle privat.  D'altra banda, sobre la implantació de la ZBE en capitals de comarca i municipis amb més de 50.000 habitants que preveu el Pla Director de Mobilitat 2020-2025 de l'àrea metropolitana de Barcelona i que afecta les comarques centrals, el director de Mobilitat i Transport de AMB ha defensat que "són una necessitat a dia d'avui" mentre que el director general de l'AMTU ha avisat que la seva implantació i les limitacions al centre no poden comportar una pèrdua del petit comerç. Per això, ha ressaltat la necessitat que hi hagi una xarxa  de micromobilitat en l'última milla tant per a persones com per a distribució de mercaderies per accedir en els carrers inclosos en la ZBE.

Summary: Font (FGC) defensa la seguretat al transport públic: "Callat i amb mascareta, és difícil contaminar algú"


Algun excursionista, gent passejant el gos i algun turista despistat. L'estació del cremallera de Monistrol de Montserrat presentava aquest divendres al matí un aspecte molt solitari. Si en un dia de Reis com aquest el més habitual seria veure visitants amunt i avall per fer l'ascensió cap al monestir de Montserrat, la imatge d'aquest divendres era un reflex de les persianes avall que ha provocat la vaga dels treballadors del cremallera i els funiculars amb l'objectiu de reivindicar els seus drets laborals. La convocatòria de vaga s'emmarca dins el conflicte existent des de fa mes d'un any en què els treballadors lluiten per aconseguir un nou conveni laboral que els equipari amb la resta de treballadors dels serveis de Ferrocarrils de la Generalitat de Catalunya, grup del qual formen part. La d'avui ha estat la segona jornada de vaga convocada pel comitè d'empresa després que el passat 1 de gener el servei també romangués tancat.

Summary: La vaga dels treballadors del cremallera i els funiculars de Montserrat provoca l'aturada total del servei


La veu del servei d'atenció telefònica de companyies com Endesa es podria apagar indefinidament a partir del 3 de novembre per una vaga. És l'advertiment que ha llençat la plantilla d'Eulen, l'empresa que portava el servei de telemàrqueting fins que la companyia d'energia va decidir atorgar a una altra firma aquest servei. Aquest diumenge unes 150 persones s'han manifestat contra l'Expedient de Regulació d'Ocupació (ERO) que afecta 362 treballadors d'un total de 497. La protesta s'ha fet davant la seu d'Endesa i s'anuncien més mobilitzacions i vaga per tal de garantir, si no es poden frenar els acomiadaments, condicions dignes per als qui perdran la feina i també per als qui es quedaran.  Endesa era un dels principals clients d'Eulen, amb qui tenia contracte des de l'any 1999. L'adjudicació dels serveis per concurs a una altra empresa, Atento, va motivar que a principis d'octubre la direcció anunciés la seva intenció d'acomiadar bona part de la plantilla. Els sindicats han explicat, però, que en el conveni del concurs , la subrogació de treballadors no està prevista. Es remeten a l'estatut de treballadors i no troben coherent que Atento ja hagi començat el procés de selecció sense saber el número de personal que es necessita realment pel servei d'Endesa. De fet, la Lídia Mur, que porta més de 20 anys a Eulen, ha dit que fins el moment Atento ha convocat els treballadors a una "reunió conjunta"  i els han demanat el currículum. Res més. Pensa que, tot plegat, és un "paripé" perquè per llei s'obliga a la nova empresa a recol·locar una part de la plantilla. L'altre factor és que, per als acomiadats, només es planteja, segons les informacions que tenen, una indemnització de només 20 dies per any treballat.  "Com a mínim, volem unes condicions dignes per sortir"; ha afegit Mur. "Som la seva imatge, som la seva veu", ha subratllat Raquel Peña, representant de CCOO i secretària del comité d'empresa d'Eulen fent referència a Endesa. "No s'han preocupat per nosaltres en res, estem desprotegits", lamenta. Peña també és crítica amb  Atento, que fa uns requeriments que consideren "abusius" per mantenir els lloc de treball. "No ens garanteixen ni horaris ni sous; de mitjana perdem cadascun, d'un salari que no arriba als 900 euros, 70 i 80 euros al mes. Per a nosaltres és un drama", indica.  Es preveu que a principis de la setmana entrant es parli de compensacions econòmiques. Des de la vessat més social, els sindicats han fet dues propostes. Per una banda, que l'expedient sigui "obert i voluntari" a tots els treballadors – encara que no estiguin afectats per l'ERO– per així crear noves vacants pels afectats que vulguin continuar a l’empresa. L'altra proposta és que els 362 treballadors i treballadores siguin tractats tots per igual en aquest conflicte, independentment del tipus de contracte que tinguin. Divisió entre els treballadors Paral·lelament al conflicte entre empresa i plantilla, n'ha sorgit un altre entre els mateixos treballadors, una part dels quals estan en desacord amb la gestió que estan fent els sindicats al respecte. "Ningú es movia per nosaltres", ha assenyalat l'Amanda Caballero, que fa tres anys que està a Eulen. "Des de l'agost es va dient que hi hauran aquests acomiadaments, i ningú ha informat sobre el que està succeint", manifesta. Aquesta desconfiança ha arribat fins el punt que un grup de 120 membres de la plantilla han contractat els serveis del Col·lectiu Ronda per trobar una sortida a la seva situació. A banda, han organitzat prèviament protestes sense demanar l'autorització pertinent. Entre aquestes, irrompre a una antiga oficina de la firma, al número 608 de la Gran Via "i informar a tot aquell que ens volia escoltar sobre el que estava passant", ha afegit Caballero. "Ho hem hagut de fer quan hem sortit de la feina, i fins que no hem pressionat, els sindicats no s'han mogut", ha lamentat.  Un total de set sindicats formen part del comitè d'empresa d'Eulen: CCOO, UGT, CGT, AST, Solidaritat Obrera (SO), STC i USOC. Dues d'elles han proposat iniciar el pròxim 3 de novembre una vaga indefinida, opció que veuen amb bons ulls els altres sindicats. Sobre l'impacte d'aquesta aturada, Raquel Peña, portaveu de CCOO ha apuntat que Endesa compta amb una altra companyia -Emergia, amb seu a Terrassa-, que podria "cobrir-los les espatlles" i reduir així els greuges que suposaria que Eulen pengés els auriculars indefinidament.

Summary: La plantilla d'Eulen es manifesta davant la seu d'Endesa de Barcelona contra l'ERO que afecta 362 treballadors


El president de l'ANC creu que si els diputats no aprofiten aquest gest i la incertesa política espanyola és que "no es mereixen guanyar la llibertat" ACN Barcelona.-El president de l'ANC, Jordi Sànchez, ha celebrat aquest dilluns que el rei Felip VI ja "desconnecti" amb Catalunya rebutjant l'audiència a la presidenta del Parlament, Carme Forcadell, però ho ha trobat un "error institucional greu" des del punt de vista dels interessos de la corona. En declaracions a Catalunya Ràdio, Sànchez ha opinat que si els diputats independentistes no aprofiten aquest gest "de desconnexió amb les institucions de Catalunya" i la incertesa política que ara mateix hi ha a Espanya, llavores és que es mereixen la independència. "Si no aprofitem tot això per fer-ho bé, és que no ens mereixem guanyar la llibertat", ha dit.  Sànchez ha trobat "fantàstic" que sigui el rei qui "desconnecti", i ho ha trobat una "bona notícia" des de la perspectiva de les forces sobiranistes. Al seu parer, molt millor si a partir d'ara les relacions són sempre per comunicació escrita. Com a politòleg, però, ha opinat que això no hauria passat amb l'anterior rei, per l'"autoritat moral" que tenia, i ha remarcat que la "neteja de cara que s'ha fet a la casa reial ha tingut aquest dilluns dues males notícies", el judici a la Infanta Cristina i el gest de Felip VI "d'una transcendència política espectacular" de no voler rebre Forcadell. A través de Twitter, Sànchez també ha opinat sobre la decisió del rei de no rebre la presidenta del Parlament en audiència. "El proper català que rebrà Felip VI serà l'ambaixador català a Espanya quan li presenti les credencials diplomàtiques", ha dit en una piulada.

Summary: Sànchez celebra que el rei ja "desconnecti" però ho troba un "error institucional greu" des de la perspectiva reial


La Diputació de Lleida ha aprovat una moció per acabar amb el 155 i l'amenaça contra la immersió lingüística. Ho ha fet amb els vots a favor del PDeCAT, ERC, i la CUP si bé el PSC i Unitat d'Aran només han votat a favor el punt sobre el català i s'han abstingut pel que fa al 155. Les diputades del PPC i C's han votat en contra del text que no ha estat exempt de polèmica quan els diferents portaveus han defensat el seu posicionament. El president de la Diputació, Joan Reñé, ha acusat als partits que defensen el 155 de ''tensionar'' ara amb la llengua i d'intentar ''d'acabar de rematar l'ànima del país''. En aquest sentit, ha remarcat que faran tot el possible perquè això no acabi sent així. La portaveu de C's, Ángeles Ribes, ha instat als partits independentistes a què si volen protegir la llengua ''diguin als seus que facin Govern d'una vegada''. La Diputació també ha aprovat una moció de rebuig a la sentència del Tribunal Constitucional que declara inconstitucional que l'occità sigui la llengua preferent a la Val d'Aran.

Summary: La Diputació de Lleida aprova una moció per acabar amb el 155 i l'amenaça contra la immersió lingüística


El telèfon d'emergències 112 ha rebut un total de 78 trucades relacionades amb l'episodi de fort vent des que es va activar l'alerta del pla Ventcat, aquest diumenge, i fins aquest dilluns a les 9 del matí. Moltes de les trucades, concretament 24, han estat a la ciutat de Barcelona. Del Baix Llobregat, ha rebut 10 trucades, 5 de Cornellà de Llobregat. Del Segrià, se n'han registrat 9, 6 de les quals a Lleida. Del Tarragonès, n'han rebut 6, 4 de les quals de La Canonja. La majoria d'incidències han estat per caiguda d'arbres, destrosses de mobiliari urbà o cobertes d'edificis arrancades, però no se n'ha registrat cap de greu. Protecció Civil manté el pla Ventcat en fase d'alerta i demana a la població extremar les precaucions, per exemple en la conducció.  Protecció Civil també manté en prealerta el pla Neucat per episodi extens de neu al Pirineu i Prepirineu. La neu podria afectar aquest dilluns al matí les comarques de la Noguera, la Segarra, la Conca de Barberà i l'Anoia, segons informa Protecció Civil.

Summary: El 112 rep 78 trucades pel fort vent, sobretot a Barcelona, el Baix Llobregat i el Segrià


El jutjat d'instrucció número 6 de Cerdanyola del Vallès, en funcions de guàrdia, ha decretat presó provisional sense fiança per l'home detingut per matar-ne un altre dissabte passat a Montcada i Reixac. El crim va tenir lloc a quarts d'onze del matí en plena via pública, quan l'agressor va apunyalar diverses vegades un altre home, suposadament perquè protegia la seva exparella. Un grup de veïns va retenir i colpejar l'agressor fins que van arribar els Mossos d'Esquadra.

Summary: Presó sense fiança per l'home que en va apunyalar un altre en un carrer de Montcada


L'Ibex 35 ha caigut als seus nivells més baixos des del 2016 després de perdre gairebé un 8% aquest dilluns i tancar en els 7.735 punts per culpa de la incertesa derivada del coronavirus i la lluita pel petroli. La caiguda lliure a la borsa de Madrid és similar a l'experimentada a la resta de parquets europeus: el CAC 40 de París ha perdut un 8,39%, el DAX alemany un 7,94%, i el FTSE 100 ha reculat un 7,25%. Els índex europeus Eurofirst 300 i Euro Stoxx han caigut un 7,13% i un 8,45%, respectivament. El preu del petroli ha caigut un 20,59%.

Summary: L'Ibex 35 tanca la jornada amb una caiguda de gairebé el 8%, els nivells més baixos des del 2016


Els pressupostos tiraran endavant gràcies als vots a favor d’Ara Reus i ERC-MÉS-MDC-Avancem i l’abstenció de la CUP i el PP ACN Reus.- L’alcalde de Reus, Carles Pellicer, ha assegurat aquest dijous que els nous acords als quals han arribat amb els grups municipals per aprovar els pressupostos del 2016 “obren un nou clima polític” a l’Ajuntament del municipi. Ara Reus, amb qui Pellicer té un pacte de govern, i ERC-MÉS-MDC Avancem donaran llum verda als pressupostos al ple de dilluns vinent. D’altra banda, la CUP i el PP s’abstindran i facilitaran així l’aprovació. Per contra, el PSC i Ciutadans votaran en contra. Per Pellicer, la decisió dels grups que permetran l’aprovació “demostra la seva generositat” i significa que “fugen de la tàctica política” per mirar pel bé de la ciutat. “El clima polític ha canviat i s’ha demostrat que el consens és possible”, ha afirmat. “Després de les diferències, a tots ens uneix la motivació de contribuir per la millora de la ciutat”, ha dit Pellicer en una roda de premsa per fer una valoració política dels acords que permetran aprovar els pressupostos. Segons el batlle, els acords han arribat perquè els grups han comprès que la ciutadania “no demana tàctica política” sinó entesa, després de les eleccions que van deixar un consistori molt fragmentat. “S’ha posat de manifest la necessitat i la voluntat d’evitar la confrontació en benefici del pacte i de la ciutat”, ha dit Pellicer, que ha assegurat que, a partir d’ara, “el diàleg serà el camí” i que s’ha mostrat convençut que “l’acord transcendirà els pressupostos”. D’altra banda, l’alcalde de Reus ha recordat que “aprovar o facilitar els pressupostos no vol dir no fer oposició” sinó que “significa entendre que s’ha d’avançar”. Després de les negociacions, els cupaires han decidit que s’abstindran per facilitar l’aprovació dels pressupostos de la ciutat. “És un signe de responsabilitat que valoro molt positivament, més en un partit que és diferent dels altres en la manera de fer i d’actuar”, ha afirmat l’alcalde, que ha dit que també entén que hagin decidit no donar llum verda – perquè "han mantingut la seva posició política fent oposició"- i que espera que la voluntat de diàleg continuï al futur. Càrrega contra el PSC Segons l’alcalde, els grups municipals que no hagin entès que cal “diàleg i consens” per Reus, “quedaran aïllats de la ciutadania i la realitat”. En aquest sentit, Pellicer ha carregat contra el PSC, que “ha tingut l’oportunitat de negociar” i “ha rebutjat sistemàticament el diàleg”, segons l’alcalde de Reus, que ha dit que els socialistes no han mantingut més d’una reunió amb el govern per arribar a un acord per aprovar els pressupostos. “Crec que l’actitud no ha de ser aquesta en aquest moment”, ha dit l’alcalde, que ha considerat que “el PSC, després de 32 anys de govern hauria de tenir la responsabilitat d’aprovar o almenys abstenir-se”. A més, el batlle ha desvelat que el grup municipal dels socialistes han presentat les esmenes als pressupostos després de la comissió d’aquest dijous i que, durant la trobada, no n’han parlat. “És el que diferencia la tàctica política de l’estratègia de ciutat”, segons Pellicer. En la mateixa línia, ha acusat els socialistes d’actuar a l’ajuntament de Reus amb la dinàmica amb la qual ho farien a Madrid. “Això no és Madrid, és Reus”, ha etzibat el batlle. Per últim, sobre Ciutadans, Pellicer ha dit que el grup “encara no s’ha situat” al consistori. Els pressupostos L’expedient que dilluns es portarà a votació del ple de l’Ajuntament incorpora millores fruit dels acords amb els grups municipals que contribueixen a consolidar i ampliar les polítiques socials amb més de 327.000 euros dels àmbits de l’ensenyament, la salut o l’habitatge, entre altres.

Summary: Pellicer assegura que l’acord per l’aprovació dels pressupostos “obre un nou clima polític” a l’Ajuntament de Reus